ኮቪድ 19 እና የአዕምሮ ጤና .. ሃሳብ ገብቶዎታል?.. ብቻዎን አይደሉም! 
“በዓይን የማትታይ ቅንጣት የሆነች ቫይረስ ‘ለዓለም ትልቁ ነኝ’ የሚሉትን ሁሉ ስታንበረክክ ሰዎች ወደ ውስጥ እንዲያዩ የሚያደርግ ሁኔታ መፈጠሩ ሕይወት ከኮረናቫይረስ በኋላ እንደነበረች ትቀጥላለች ብዬ አላስብም።” ፕሮፌሰር መስፍን አረአያ። “እዚህ በየሽታውን መከላከል የሚመሩት አንቶኒ ፋውቺ እስከ ሁለት መቶ ሺህ ሰው ምንም ነገር ካላደረግን እስከ ሁለት እስከ ሚልዮን ሰው ሊሞት ይችላል ያሉ ዕለት የተኛ ሰው የለም ነው የሚባለው።” ፕሮፌሰር ዮናስ እንዳለ ገዳ። 
ዋሺንግተን ዲሲ — ያሉበት ሁኔታ - የጤና እና የኑሮ ብርቱ ፈተናዎች ያስጨንቁዎታል? .. ብቻዎን አይደሉም! የኮረናቫይረስ መዛመድ የከሰተውን አሳሳቢ ሁኔታ ተከትሎ በእርስዎና በቤተሰብዎ፤ በወዳጅ የዘመዶችዎ አለያም በጉዋደኞችዎ፤ ብሎም በወገኖችዎ ጤና እና ደህንነት ጉዳይ ሃሳብ ገብቶዎታል? በኑሮዎ ላይ እያሳደረ ያለው ሊያሳድር የሚችለው ጫና እና መቃወስ ለጭንቀትና ለምን ይመጣ ይሆን ስጋት ዳርጎዎታል? ጭንቀትዎም ይሁን ስጋትዎ ምክኒያታዊ ነው። አንዳንዴም ከዚህ አልፎ ግራ ግብት ይልዎ ይሆናል። አሳሳቢው ፈተናዎች መላ ፍለጋ በሃሳብም በአካልም የቻሉትን ያህል ደክሞም ቢሆን መፍትሄ በመሻት እና ለመንፈስ መረበሽ በመዳረግ መሃከል ግን ትልቅ ልዩነት አለ። በእርግጥ እንዲህ ግራ የሚያጋባው ነገር በበዛበትና ሰማይ የተደፋ በሚመስልበት ጊዜ ራስን ከከፋው አደጋ ለመታደግ የሚያስችልና በተጨባጭ ሊደረግ የሚችል ነገር ይኖር ይሆን? ሁለት ታዋቂ የአንጎል ህክምና ባለሞያዎች ጋር በምናደርገው ደርዝ ያለው ወግ የችግሮቹን ተፈጥሮና መንሴዎች፡ ብሎም የተሻሉ አማራጮች በትልቀት እና በዝርዝር እንፈትሻለን። ከዚያም ሻገር ብለን የመጭውን ዘመን የነገውን ዓለም ህይወት ገጾች እንገልጣለን። ተከታታይ ክፍል ውይይቶቹን ከዚህ ያድምጡ።